Wasps kry jawoord vir eindstryd | Netwerk24
Wasps kry jawoord vir eindstryd
21 Oktober 2020 13:53
Zach Kibirigie word deur sy Wasps-spanmaats Matteo Minozzi en Dan Robson oorval nadat hy 'n drie in hul Premierliga-halfeindstryd teen Bristol gedruk het. Ná 'n benoude wag het Wasps nou die groen lig gekry om in die eindstryd te speel. Foto: Getty Images
Premiership Rugby, die beheerliggaam vir die Premierliga, het in 'n verklaring bevestig dat Wasps "hul regmatige plek in die Premierliga-eindstryd teen Exeter Chiefs kan inneem".
Wasps het naels gekou oor hul deelname aan die eindstryd, nadat elf persone by die klub sedert verlede week positief vir Covid-19 getoets is. Net een verdere positiewe uitslag sou glo daartoe gelei het dat hul plek in die eindstryd deur die Bristol Bears ingeneem word, al het Wasps dié span in die halfeindronde met 47-24 verfrommel.
Bristol, wat verlede week die Europese Uitdaagbeker gewen het en derde op die Premierliga se punteleer geëindig het, se direkteur van rugby, Pat Lam, het Dinsdag aangedui dat sy span gereed sou wees as hulle gevra word om in die eindstryd te speel. Hy het egter bygevoeg dat hulle hoop om eerder vir Wasps om die titel te sien meeding.
Wasps se uitvoerende hoof, Stephen Vaughan, was verheug om Woensdag te hoor sy span kan steeds droom van 'n nuwe toevoeging tot hul trofeekas.
"As 'n klub is ons in die wolke dat ons nou ons plek in die eindstryd kan inneem," het hy volgens AFP in 'n verklaring gesê.
"Aan al ons ondersteuners en almal wat vir ons goeie wense gestuur het: hierdie eindstryd is vir julle!"